T20 World Cup, India vs New Zealand Score Updates: ന്യൂസീലന്ഡിനോടും തോല്വി ഇന്ത്യയുടെ സെമി സാധ്യത മങ്ങി T20 World Cup, India vs New Zealand Score Updates: ട്വന്റി 20 ലോകകപ്പില് സൂപ്പര് 12 മത്സരങ്ങളില് പാകിസ്ഥാന് പിറകെ ന്യൂസീലന്ഡിനോടും പരാജയപ്പെട്ട് ഇന്ത്യ. ഇന്ന് നടന്ന മത്സരത്തിഷ എട്ട് വിക്കറ്റിനാണ് ന്യൂസീലന്ഡ് ഇന്ത്യയെ തോല്പിച്ചത്. ആദ്യം ബാറ്റ് ചെയ്ത ഇന്ത്യയെ 110 റണ്സിലൊതുക്കിയതിനാല് കിവീസിന് ജയം എളുപ്പമായിരുന്നു. 111 റണ്സ് വിജയലക്ഷ്യം പിന്തുടര്ന്ന കിവീസ് 14.3 ഓവറില് രണ്ട് വിക്കറ്റ് നഷ്ടത്തില് 111 റണ്സ് നേടി. കിവീസിന് വേണ്ടി മാര്ട്ടിന് ഗുപ്റ്റില് 20 റണ്സും ഡറില് മിച്ചല് 49 റണ്സുമെടുത്തു. കാപ്റ്റന് കെയിന് വില്യംസണ് 31 പന്തില് 33 റണ്സ് നേടി പുറത്താവാതെ നിന്നു. ഡെവോണ് കോണ്വെ പുറത്താകാതെ നാല് പന്തില് രണ്ട് റണ്സെടുത്തു. ജസ്പ്രീത് ബുംറയാണ് ഇന്ത്യക്ക് വേണ്ടി രണ്ട് വിക്കറ്റും വീഴ്ത്തിയത്. നാല് ഓവറില് 19 റണ്സ് വഴങ്ങിയാണ് ബുംറ വിക്കറ്റ് വീഴ്ത്തിയത്. ആദ്യം ബാറ്റ് ചെയ്ത ഇന്ത്യ 20 ഓവറില് ഏഴ് വിക്കറ്റ് നഷ്ടത്തില് 110 റണ്സ് നേടി. ഇന്ത്യന് നിരയില് ഹര്ദിക് പാണ്ഡ്യയും രവീന്ദ്ര ജഡേജയും ഒഴികെ മറ്റാര്ക്കും 20 റണ്സ് തികയ്ക്കാനായില്ല. റണ്സ് മൂന്നക്കം തികയ്ക്കാന് പോലും ഇന്ത്യക്ക് കഴിയുമോ എന്ന് വരെ ഒരു ഘട്ടത്തില് തോന്നിപ്പിക്കുന്ന തരത്തിലായിരുന്നു കീവീസ് ബോളിങ് നിരക്ക് മുന്നിലെ ഇന്ത്യയുടെ പ്രകടനം. മത്സരത്തില് 2.5 ഓവറില് തന്നെ ഇഷാന് കിഷന്റെ വിക്കറ്റ് ഇന്ത്യക്ക് നഷ്ടമായി. എട്ട് പന്തില് നിന്ന് ഒരു ഫോര് മാത്രം നേടിയാണ് ഇഷാന് പുറത്തായത്. ഓപ്പണര് കെ എല് രാഹുല് 16 പന്തില് നിന്ന് മൂന്ന് ഫോറടക്കം 18 റണ്സെടുത്ത് പുറത്തായപ്പോള് രോഹിത് ശര്മ 14 പന്തില് നിന്ന് ഓരോ സിക്സും ഫോറും അടക്കം 14 റണ്സെടുത്തു. കാപ്റ്റന് വിരാട് കോഹ്ലിക്ക് 17 പന്തില് നിന്ന് ആകെ നേടാനായത് ഒമ്ബത് റണ്സായിരുന്നു. റിഷഭ് പന്ത് 19 പന്തില് നിന്ന് 12 റണ്സ് നേടി പുറത്തായി. ഹര്ദിക് പാണ്ഡ്യ 24 പന്തില് നിന്ന് 23 റണ്സ് നേടിയപ്പോള് രവീന്ദ്ര ജഡേജ 19 പന്തില് നിന്ന് പുറത്താവാതെ രണ്ട് ഫോറും ഒരു സിക്സുമടക്കം 26 റണ്സെടുത്തു. ആദ്യ പത്ത് ഓവറില് തന്നെ മൂന്ന് വിക്കറ്റ് നഷ്ടപ്പെട്ട ഇന്ത്യക്ക് 15 ഓവര് പൂര്ത്തിയാകുന്നതിനിടെ കോഹ്ലിയുടെയും റിഷഭ് പന്തിന്റെയും വിക്കറ്റുകള് കൂടി നഷ്ടമായി. പതിനെട്ടാം ഓവറിന് പിറകെ മൂന്ന് പന്തുകളുടെ ഇടവേളയില് ഹര്ദിക് പാണ്ഡ്യയുടെയും ശര്ദുല് ഠാക്കൂറിന്റെയും വിക്കറ്റുകളും നഷ്ടമായി. കിവീസിന് വേണ്ടി ട്രെന്റ് ബോള്ട്ട് മൂന്ന് വിക്കറ്റെടുത്തു. നാല് ഓവറില് 20 റണ്സാണ് ബോള്ട്ട് വഴങ്ങിയത്. ഇഷ് സോധി നാല് ഓവറില് 17 റണ്സ് മാത്രം വിട്ടുകൊടുത്ത് രണ്ട് വിക്കറ്റെടുത്തു. ടിം സൂത്തിയും ആദം മില്നെയും ഓരോ വിക്കറ്റെടുത്തു. മിച്ചല് സാന്ഡ്നര് വിക്കറ്റ് നേടിയില്ലെങ്കിലും നാല് ഓവറില് 15 റണ്സ് മാത്രം വഴങ്ങി മികച്ച പ്രകടനം കാഴ്ചവച്ചു. മത്സരത്തില് ടോസ് നേടിയ ന്യൂസീലന്ഡ് ഫീല്ഡിങ് തിരഞ്ഞെടുക്കുകയായിരുന്നു. ദുബായ് ഇന്റര്നാഷണല് സ്റ്റേഡിയത്തിലാണ് മത്സരം. പാകിസ്താനെതിരായ ആദ്യ മത്സരത്തില് ടീമില് നിന്ന് മാറ്റങ്ങളോടെയാണ് ഇന്ത്യ ഇന്ന് ഇറങ്ങിയത്. ഇഷാന് കിഷന്, ശര്ദുല് ഠാക്കൂര് എന്നിവര് കിവീസിനെതിരായ ടീമില് ഇടം നേടി. പകരം സൂര്യകുമാര് യാദവും ഭുവനേശ്വര് കുമാറും ഒഴിവായി. സൂപ്പര് ട്വല്വില് ഇതുവരെ കളിച്ച രണ്ട് മത്സരങ്ങളും തോറ്റതോടെ ഇന്ത്യയുടെ സെമി പ്രവേശന സാധ്യത കുറഞ്ഞു. ഗ്രൂപ്പ് രണ്ടില് അഞ്ചാം സ്ഥാനത്താണ് ഇന്ത്യ. സ്കോട്ട്ലാന്ഡ് മാത്രമാണ് ഇന്ത്യക്ക് പിറകില്. നാലാം സ്ഥാനത്തായിരുന്ന കിവീസ് ഇന്ത്യക്കെതിരായ ജയത്തോടെ മൂന്നാം സ്ഥാനത്തെത്തി. പാകിസ്ഥാനാണ് ഗ്രൂപ്പില് ആറ് പോയിന്റുമായി ഒന്നാമത്. അഫ്ഘാനിസ്ഥാനാണ് രണ്ടാമത്. നാല് പോയിന്റാണ് അഫ്ഘാന്. രണ്ട് പോയിന്റുള്ള കിവീസിന് പിറകില് അതേപോയിന്റുള്ള നമീബിയയാണ് ഗ്രൂപ്പില് നാലാമത്. ഇന്ത്യ പ്ലേയിംഗ് ഇലവന്: ഇഷാന് കിഷന്, രോഹിത് ശര്മ, കെ എല് രാഹുല്, വിരാട് കോഹ്ലി കാപ്റ്റന്, റിഷഭ് പന്ത് വിക്കറ്റ് കീപ്പര്, ഹാര്ദിക് പാണ്ഡ്യ, രവീന്ദ്ര ജഡേജ, ശാര്ദുല് ഠാക്കൂര്, മുഹമ്മദ് ഷമി, വരുണ് ചക്രവര്ത്തി, ജസ്പ്രീത് ബുംറ ന്യൂസിലന്ഡ് പ്ലേയിംഗ് ഇലവന്: മാര്ട്ടിന് ഗുപ്റ്റില്, ഡാരില് മിച്ചല്, കെയ്ന് വില്യംസണ് കാപ്റ്റന്, ജെയിംസ് നീഷാം, ഡെവണ് കോണ്വേ വിക്കറ്റ് കീപ്പര്, ഗ്ലെന് ഫിലിപ്സ്, മിച്ചല് സാന്റ്നര്, ഇഷ് സോധി, ടിം സൂത്തി, ആദം മില്നെ, ട്രെന്റ് ബോള്ട്ട്